অবসরের জন্য অপেক্ষা নয়, আগেভাগেই উইল করা জরুরি কেন?

ওয়েব ডেস্ক: অনেকেরই ধারণা, বৃদ্ধ বয়সেই উইল করা উচিত। কিন্তু বর্তমান সময়ে আয়ু বৃদ্ধি, দীর্ঘ কর্মজীবন এবং ধীরে ধীরে সম্পদ সঞ্চয়ের বাস্তবতায় এই সিদ্ধান্ত পিছিয়ে দেওয়া ঝুঁকিপূর্ণ হতে পারে। ফাইন্যান্স বিশেষজ্ঞদের মতে, অবসরের অনেক আগেই উইল (Will) তৈরি করা বুদ্ধিমানের কাজ। এতে ব্যক্তিগত সম্পদ সুরক্ষিত থাকে এবং ভবিষ্যতে নির্ভরশীলদের মধ্যে বিভ্রান্তি বা আইনি জটিলতার সম্ভাবনা কমে।

উইলের মাধ্যমে স্পষ্টভাবে নির্ধারণ করা যায়—কে কোন সম্পত্তি পাবে এবং কোন অনুপাতে পাবে। বাড়ি, জমি, সঞ্চয়, মিউচুয়াল ফান্ড, পিএফ, পেনশন বা বিমা—সব কিছুর বণ্টন পরিষ্কারভাবে উল্লেখ করা সম্ভব। বিশেষ করে নাবালক সন্তানের ক্ষেত্রে এটি অত্যন্ত গুরুত্বপূর্ণ। বাবা-মা উভয়ের অনুপস্থিতিতে সন্তানের আইনি অভিভাবক কে হবেন, সেই সিদ্ধান্ত আদালতের উপর ছেড়ে না দিয়ে উইলে নির্দিষ্ট করে দেওয়া যায়। এতে সন্তানের ভবিষ্যৎ, শিক্ষা ও আর্থিক সুরক্ষা নিশ্চিত করা সহজ হয়।

আরও পড়ুন: দিল্লি পুলিশের হাতে গ্রেফতার ‘লেডি ডন’!

ভারতে সম্পত্তি নিয়ে পারিবারিক বিরোধ নতুন কিছু নয়। উইল না থাকলে ভাইবোন বা আত্মীয়দের মধ্যে দীর্ঘ আইনি লড়াই শুরু হতে পারে, যা মানসিক ও আর্থিক চাপ বাড়ায়। একটি স্পষ্ট উইল এই ধরনের বিরোধ অনেকটাই এড়াতে সাহায্য করে।

এছাড়া এখন সম্পদের ধরনও বদলেছে। ভৌত সম্পদের পাশাপাশি রয়েছে ডিম্যাট অ্যাকাউন্ট, মিউচুয়াল ফান্ড, ক্রিপ্টোকারেন্সি, ডিজিটাল কনটেন্ট বা অনলাইন আয়। সঠিক নির্দেশাবলী ছাড়া এই ডিজিটাল সম্পদ হারিয়ে যাওয়ার আশঙ্কা থাকে। আগেভাগে উইল করলে সময়ের সঙ্গে সঙ্গে নতুন সম্পদ যুক্ত করে তা হালনাগাদ করা যায়। আসল কথা, উইল কেবল বৃদ্ধ বয়সের বিষয় নয়। আপনি যদি উপার্জন করেন, সম্পদের মালিক হন বা আপনার উপর কেউ নির্ভরশীল থাকে, তবে এখনই উইল করার কথা ভাবা উচিত।